
Mikroszatellit marker fejlesztés Rhodiola rosea fajra

A dolgozatban ismertetett munkát a Budapesti Corvinus Egyetem Genetika és Növénynemesítés Tanszéken folyó Rhodiola rosea gyógynövénnyel végzett kutatások alapozták meg. A populációgenetikai vizsgálatok DNS-alapú molekuláris markerekkel történnek. A rózsagyökér esetében eddig mindössze 8 faj-specifikus mikroszatellit markert publikáltak, melyek közül a tanszéki tapasztalatok alapján csal 4 alkalmazható megbízhatóan. Célunk a mikroszatellit markerek számának gyarapítása volt.
A munka első lépéseként mikroszatellit (SSR) régiókat kerestünk a Rhodiola rosea genomjában. A Tru1I restrikciós enzim segítségével feldaraboltuk a rózsagyökér genomját. A keletkezett DNS-fragmentumokhoz adaptereket ligáltunk, amelyek lehetővé tették a keletkezett DNS-szakaszok PCR-rel történő felszaporítását.
A következő lépésben a keletkezett DNS-fragmentumokat szelektálva, a mikroszatelliteket tartalmazó, illetve az azokat nem tartalmazó DNS-darabok elkülönítéséhez mágneses szelekciót alkalmaztuk a biotin-sztreptavidin kapcsolaton alapuló hibridizáció segítségével.
A szelektált fragmentumokat - amelyek feltételezhetően már csak mikroszatellit motívumokat tartalmazták - plazmidba klónoztuk, majd E. coli sejtekben felszaporítottuk. A kolónia PCR-rel ellenőriztük az inzertek beépülését és plazmid izolálás után a megfelelő mintákat szekvencia-analízisre küldtük. 44 szekvenált minta közül 3 tartalmazott valójában olyan mikroszatellit ismétlődést, amelyekre primereket tudtunk fejleszteni.
A primerek tervezését követően ellenőriztük azok alkalmazhatóságát. Egymástól távoli Rhodiola rosea populációk egyedein teszteltük működésüket, illetve megvizsgáltuk a PCR során felszaporított fragmentumok variabilitását. Az általunk fejlesztett RhpB14a primer-pár nem, míg a másik kettő polimorfnak mutatkozott, de további fejlesztéseket igényelnek. Az RhpB14b és az RhpB13 primer-pár által felszaporított DNS-szakasz esetében kijelenthető, hogy találtunk variábilis mikroszatellit lókuszokat a Rhodiola rosea genomjában.



